‘મને કોઈ સંતોષ હોય તો તે એ છે કે તેં મારો ચહેરો ઉજ્જવળ કર્યો! ભારતના ઇતિહાસમાં આ ઘટના સ્થાપિત થઈ કે અશફાકે ક્રાંતિ-આંદોલનમાં ભાગ લીધો અને ફાંસીના તખતે ચઢી ગયો. શરીરથી તું બળવાન હતો, માનસિક અને આત્માની તેજસ્વિતા પણ એવી જ. એટલે તો તું મારો ‘લેફટનન્ટ’ ગણાયો! જજે ચુકાદો આપતાં તારા ગળામાં પણ જયમાલા (ફાંસી) પહેરાવી દીધી. પ્રિયભાઈ, જેણે મા-બાપની સંપત્તિ દેશસેવામાં અર્પિત કરીને તેમને ભિક્ષુક બનાવી દીધા, જેણે સહોદરના ભવિષ્યને પણ દેશ-સેવામાં અર્પિત કરી દીધું, જેણે પોતાનું સર્વસ્વ માતૃસેવામાં અર્પિત કર્યું તેણે પોતાના પ્રિય મિત્ર અશફાકનું યે માતૃભૂમિ કાજે બલિદાન ધરી દીધું.